Nõukogu määrus (EÜ) nr 1221/97,

25. juuni 1997,

millega kehtestatakse mee tootmise ja turustamise täiustamise abinõude üldised rakenduseeskirjad

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 42 ja 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

komisjon on saatnud Euroopa Parlamendile ja nõukogule arutamiseks Euroopa mesinduse ülevaate, milles on kirjeldatud selle sektori olukorda ja raskusi;

mesindus on põllumajandussektor, mille peamiseks ülesandeks on majandustegevus ja maaelu arendamine, mee ning teiste mesindussaaduste tootmine ja ökoloogilise tasakaalu säilitamine;

selle sektori eripäraks on tootmistingimuste ja saagikuse suured erinevused ning tootjate ja kauplejate hajutatus ning mitmekesisus; mee pakkumine ja nõudmine on ühenduse turul tasakaalustamata;

varroatoosi levik mitmes liikmesriigis viimastel aastatel ja probleemid, mida see ja sellega seonduvad haigused mee tootmises tekitavad, muudavad vajalikuks ühendusepoolse tegevuse;

mainitud asjaoludel ning selleks, et täiustada mee tootmist ja turustamist ühenduses, tuleks viivitamata iga aasta kohta vastu võtta riiklikud programmid, mis hõlmaksid tehnilist abi, varroatoosi ja samalaadsete haiguste tõrje abinõusid, mesilaste rändpidamise ratsionaliseerimist, piirkondlike mesinduskeskuste juhtimist ja koostööd mee kvaliteedi parandamisega seotud uurimisprogrammides;

selleks et täiendada põllumajandussektori statistilisi andmeid, peaksid liikmesriigid tegema sektori struktuuri uuringuid, mis hõlmaksid tootmist, turustamist ja hindade kujunemist;

vastavalt nõukogu 21. aprilli 1970. aasta määruse (EMÜ) nr 729/70 (ühise põllumajanduspoliitika rahastamise kohta) [4] artiklile 3 peab kulutused, mida teevad liikmesriigid käesolevast määrusest tulenevate kohustuste täitmisel, kandma ühendus;

Euroopa Parlament, nõukogu ja komisjon andsid 6. märtsil 1995. aastal välja deklaratsiooni finantssätete lisamise kohta õigusaktidesse, [5]

ON VASTU VÕTNUD KÄESOLEVA MÄÄRUSE:

Artikkel 1

1. Käesolevas määruses nähakse ette meetmed mee tootmise ja turustamise üldiste tingimuste parandamiseks kooskõlas nõukogu 22. juuli 1974. aasta direktiivis 74/409/EMÜ liikmesriikide mett käsitlevate õigusaktide ühtlustamise kohta [6] esitatud määratlusega. Selleks võivad liikmesriigid võtta iga aasta kohta vastu riiklikud programmid.

2. Programmides võib ette näha järgmisi meetmeid:

a) mee tootmise ja vurritamise tingimuste parandamise eesmärgil mesinike liitudele ja meekäitluskeskustele osutatav tehniline abi;

b) varroatoosi ja samalaadsete haiguste tõrje; tarude töötlemise tingimuste parandamine;

c) mesilaste rändpidamise ratsionaliseerimine;

d) meetmed mee füüsikalis-keemilisi analüüse tegevate laborite toetamiseks;

e) koostöö asutustega, kes on spetsialiseerunud mee kvaliteedi parandamiseks tehtavate rakendusuuringute programmide täitmisele.

3. Nende riiklike toetuste puhul, mida ei ole käesoleva määruse artikli 4 kohaselt programmides ette nähtud, kohaldatakse ka edaspidi määruse nr 26 (teatavate konkurentsireeglite rakendamise kohta põllumajandustoodete tootmisel ja nendega kauplemisel) [7] artikli 4 sätteid.

Artikkel 2

Selleks et vastata artiklis 3 ettenähtud osalise finantseerimise tingimustele, peavad liikmesriigid 15. detsembriks 1997 läbi viima mesindussektori tootmis- ja turustusstruktuuri uuringuid oma territooriumil.

Artikkel 3

Käesoleva määruse kohaselt tehtud kulutusi käsitletakse kulutustena määruse (EMÜ) nr 729/70 artikli 3 tähenduses.

Ühendus finantseerib 50 % kulutustest, mida liikmesriigid teevad riiklikes programmides ettenähtud artikli 1 lõikes 2 nimetatud meetmetele.

Selleks et vastata artiklis 3 ettenähtud osalise finantseerimise tingimustele, peavad liikmesriigid tegema kulutused artiklis 1 nimetatud riiklike aastaprogrammide alusel võetud meetmetele iga aasta 15. oktoobriks.

Artikkel 4

Artikli 1 lõikes 1 nimetatud programmid tuleb koostada tihedas koostöös esindusorganisatsioonide ja mesindusühistutega. Programmid edastatakse komisjonile, kes kinnitab need nõukogu 29. oktoobri 1975. aasta määruse (EMÜ) nr 2771/75 munaturu ühise korralduse kohta [8] kohaselt.

Kõnesolevad programmid ei käsitle sihtalade 1, 5b ja 6 rakenduskavadesse võetud meetmeid.

Artikkel 5

Käesoleva määruse üksikasjalikud rakenduseeskirjad, eeskätt kontrollmeetmete kohta, võetakse vastu määruse (EMÜ) nr 2771/75 artikli 17 sätete kohaselt.

Artikkel 6

Komisjon esitab Euroopa Parlamendile ja nõukogule käesoleva määruse rakendamise aruande hiljemalt 31. detsembriks 2000 ja edaspidi iga kolme aasta järel.

Artikkel 7

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 25. juuni 1997

Nõukogu nimel

eesistuja

J. Van Aartsen

[1] EÜT C 378, 13.12.1996, lk 20.

[2] EÜT C 200, 30.6.1997.

[3] EÜT C 133, 28.4.1997.

[4] EÜT L 94, 28.4.1970, lk 13. Määrust on viimati muudetud määrusega (EÜ) nr 1287/95 (EÜT L 125, 8.6.1995, lk 1).

[5] EÜT C 102, 4.4.1996, lk 4.

[6] EÜT L 221, 12.8.1974, lk 10. Direktiivi on viimati muudetud 1985. aasta ühinemisaktiga.

[7] EÜT 30, 20.4.1962, lk 993/62. Määrust on muudetud määrusega 49 (EÜT 53, 1.7.1962, lk 1571/62).

[8] EÜT L 282, 1.11.1975, lk 49. Määrust on viimati muudetud määrusega (EÜ) nr 1516/96 (EÜT L 189, 30.7.1996, lk 99).

--------------------------------------------------